RESOLUCIÓN do 16 de novembro de 2021, da Dirección Xeral de Recursos Humanos, pola que se convoca o procedemento de acceso aos graos I a IV da carreira profesional correspondente á convocatoria do ano 2021.
Servizo Galego de Saúde — III. Outras disposicións — 24/11/2021

Mediante a Orde da Consellería de Sanidade, do 20 de xullo de 2018 (
Diario Oficial de Galicia
do 30 de xullo) publicouse, para xeral coñecemento e efectividade, o Acordo sobre as bases da carreira profesional no ámbito do Servizo Galego de Saúde e as entidades adscritas á Consellería de Sanidade e ao dito organismo, asinado con data do 6 de xullo de 2018 na Mesa sectorial de negociación do persoal estatutario polas persoas representantes da Administración sanitaria e as organizacións sindicais CIG, CESM (na condición de adherida), UGT, CSIF e SATSE, e aprobado polo Consello da Xunta na súa reunión do 19 de xullo de 2018.
O acordo habilita a Dirección Xeral de Recursos Humanos do Servizo Galego de Saúde para iniciar os procedementos para acceder aos graos I a IV mediante convocatorias anuais publicadas no
Diario Oficial de Galicia
.
Por outra parte, e no que se refire ao baremo aplicable, o Acordo de carreira establece que a Administración sanitaria, logo de negociación na Mesa sectorial, aprobará e publicará no
Diario Oficial de Galicia
, en anexos detallados, os baremos aplicables para o acceso aos sucesivos graos dos diversos colectivos profesionais, profesións ou categorías, e concretará as actividades que serán valoradas en cada caso dentro da estrutura básica que figura como anexos I a III, os indicadores ou parámetros que resulten precisos para a avaliación e as puntuacións asignadas.
En aplicación do establecido no citado acordo, o 6 de agosto de 2021 publicouse, no
Diario Oficial de Galicia
núm. 150, a Orde do 21 de xullo de 2021 pola que se aproba o baremo na parte correspondente ás áreas III e IV, aplicable no procedemento ordinario de carreira profesional do persoal do Servizo Galego de Saúde e entidades adscritas a esta consellería e ao dito organismo.
O Acordo de carreira tamén prevé que os baremos de méritos e o proceso de avaliación poderán modular en atención ás características asistenciais e/ou organizativas das diversas institucións, centros, servizos ou unidades, e que se adaptarán ás características de cada colectivo profesional.
Para esta convocatoria correspondente ao ano 2021, dado que se publicou recentemente o novo baremo ordinario, acordouse no ámbito da Comisión de Seguimento do Acordo, que tivo lugar o día 5 de novembro de 2021, adaptar o baremo ordinario publicado en canto aos puntos exixibles na área III do baremo e manter con carácter transitorio a composición dos órganos de avaliación acordada para a convocatoria do ano 2018.
Con base no que antecede, en virtude do disposto no artigo 7.e) da Orde do 22 de abril de 2020 de delegación de competencias en órganos centrais e periféricos da Consellería de Sanidade e do Servizo Galego de Saúde e na Axencia Galega para a Xestión do Coñecemento en Saúde, e no establecido na cláusula 15.2 do Acordo sobre as bases da carreira profesional no ámbito do Servizo Galego de Saúde e as entidades adscritas á Consellería de Sanidade e ao dito organismo, e logo de acordo da Comisión de Seguimento,
Primeiro.
Obxecto
O/a profesional incluído/a no ámbito de aplicación que establece o punto 4 do Acordo de carreira profesional (
Diario Oficial de Galicia
do 30 de xullo de 2018), e que no prazo de presentación de solicitudes reúna os requisitos e o período de permanencia previstos nos puntos 5 e 6 do acordo, poderá solicitar o grao seguinte a aquel que xa teña recoñecido na categoría/especialidade en que estea en situación de servizo activo (ou con reserva de praza) na data de presentación da solicitude.
Segundo.
Acreditación dos requisitos
Non será preciso acreditar documentalmente o cumprimento dos requisitos, ao ser información que está en poder da Administración, salvo no caso de que o comité ou subcomité de avaliación así o requira expresamente.
Terceiro.
Procedemento e prazo de presentación de solicitudes
Cada profesional deberá cubrir a solicitude de recoñecemento de grao en modelo normalizado, á cal se accederá seguindo as instrucións que se establecen no anexo I desta resolución.
Con independencia do que se establece no dito anexo respecto ao acceso á solicitude, para completar o proceso (presentación da solicitude) requirirase un certificado dixital válido. Os certificados aceptados son os expedidos pola FNMT (Fábrica Nacional de Moeda e Timbre), Camerfirma e o DNI electrónico (DNIe).
A solicitude conterá os datos precargados coa información obtida das aplicacións corporativas de persoal do Servizo Galego de Saúde, a través da Oficina Virtual do Profesional (Fides/expedient-e/Sección de Solicitudes). A solicitude, logo de confirmada, deberase presentar por rexistro electrónico.
O prazo para a presentación das solicitudes iniciarase o día seguinte ao da publicación desta resolución no
Diario Oficial de Galicia
e finalizará o 31 de xaneiro de 2022 (incluído).
A solicitude de recoñecemento de grao deberase dirixir á área sanitaria ou entidade en que a persoa interesada preste servizos. Cando estea nunha situación distinta á de activo, dirixirá a súa solicitude á área sanitaria ou entidade en que teña a súa praza reservada.
Cuarto.
Baremo e órganos de avaliación
O recoñecemento do grao requirirá a avaliación favorable dos méritos do/da interesado/a realizada polo correspondente comité ou subcomité de avaliación.
Valoraranse exclusivamente os méritos acadados durante o período en que o/a profesional permaneceu encadrado/a no grao inmediatamente inferior.
Serán valorados os méritos acadados ata o último día do prazo de presentación de solicitudes (31 de xaneiro de 2022 (incluído).
Nesta convocatoria correspondente ao ano 2021 manterase con carácter transitorio a composición dos órganos de avaliación acordada para a convocatoria formalizada no ano 2018 e aplicarase o baremo de carreira profesional correspondente ás áreas III e IV, que foi aprobado mediante a Orde do 21 de xullo de 2021 e publicado no
Diario Oficial de Galicia
núm. 150, do 6 de agosto, coas seguintes adaptacións acordadas por maioría na Comisión de Seguimento de carreira do día 5 de novembro de 2021:
• Establécese para todos os colectivos que, con carácter xeral, para acceder a cada grao haberá que superar, polo menos, o número de puntos que para cada grao se sinala a continuación:
• Acórdase para todos os colectivos se acorda que para o recoñecemento do grao correspondente será necesario obter, polo menos un 15 % do número máximo de puntos previsto na área III.
Quinto.
Rexistro e acreditación de méritos
No anexo V da Orde do 21 de xullo de 2021 pola que se aproba o baremo na parte correspondente ás áreas III e IV, aplicable no procedemento ordinario de carreira profesional do persoal do Servizo Galego de Saúde e entidades adscritas a esta consellería e ao dito organismo, establécense o procedemento e a forma de acreditación dos méritos.
Coa excepción prevista para a formación recibida e impartida pola Axencia Galega para a Xestión do Coñecemento en Saúde- ACIS, os méritos que se queiran facer valer en materia de formación (académica, formación continuada –recibida/impartida–, formación transversal, e outra formación), así como os méritos que se queiran facer valer en materia de docencia e investigación e innovación recollidos na área III do baremo ordinario de carreira deberán estar debidamente rexistrados no sistema informático Fides/expedient-e e acreditados documentalmente pola persoa interesada coa data límite do último día do prazo de presentación de solicitudes (31 de xaneiro de 2022, incluído).
Non será preciso rexistrar nin acreditar documentalmente, ao ser información que está en poder da Administración, os seguintes méritos da área IV do baremo ordinario de carreira xerados no Servizo Galego de Saúde, tales como a prestación de servizos en centros de distintas localidades ou en centros externos habilitados; os servizos prestados en centros caracterizados pola súa distancia e illamento e que sofren especiais dificultades de cobertura; ter dedicación exclusiva no desempeño do posto do sector público ou postos de xefatura de servizo e xefatura de sección; o exercicio de postos de supervisión, xefaturas, de coordinación, postos directivos ou de responsabilidade; a participación como membro ou colaborador/a de tribunais de procesos selectivos de OPE; a participación en programa de vacinación e en cribados derivados dunha emerxencia sanitaria; a prestación de servizos durante a situación de emerxencia sanitaria derivada e a mobilidade de persoal derivada da situación de emerxencia sanitaria.
Para o rexistro electrónico e a acreditación dos méritos, os/as solicitantes deberán proceder da seguinte forma:
Accederán a través de Fides ao expediente electrónico do/da profesional segundo se indica no anexo I desta resolución e comprobarán os datos do seu currículo que constan rexistrados na aplicación informática (relativos a formación continuada, formación universitaria de posgrao, publicación de traballos científicos e de investigación e formación sanitaria especializada impartida), así como o seu estado.
Se non consta ningunha información ou esta está incompleta, o profesional rexistrará no sistema, coa data límite do 31 de xaneiro de 2022 (incluído) os méritos que posúe e que pretenda facer valer na súa avaliación.
Logo de rexistrados, deberá imprimir a solicitude de validación destes, que estará dispoñible na aplicación informática na epígrafe «Informe».
A solicitude de validación dirixirase á unidade de validación e poderase presentar, ata o 31 de xaneiro de 2022 (incluído), nun rexistro administrativo ou a través de calquera dos procedementos do artigo 16 da Lei 39/2015, do 1 de outubro, do procedemento administrativo común das administracións públicas, na actualidade dispoñibles.
Xunto coa solicitude de validación, aquelas persoas interesadas deberá achegar a documentación acreditativa dos méritos que pretendan facer valer e que figuren pendentes de validación. A documentación presentarase nos termos previstos no anexo II desta resolución.
Aqueles/as interesados/as que solicitasen, mediante a achega da documentación correspondente, a validación dalgún mérito previamente rexistrado no expediente electrónico e que estea pendente de validar, non terán que presentar novamente a documentación acreditativa de tal/es mérito/s, agás a complementaria que resulte necesaria para a súa actualización.
Aqueles/as interesados/as que rexistrasen no sistema informático méritos pendentes de validar e non presentasen a documentación correspondente, deberán solicitar, ata a repetida data límite do 31 de xaneiro de 2022 (incluído), a súa validación e acreditar documentalmente a súa posesión.
Se, con posterioridade á presentación dunha solicitude de validación de méritos, a persoa interesada rexistra na aplicación informática un novo mérito baremable, deberá imprimir unha nova solicitude de validación e presentala coa documentación acreditativa, ata o 31 de xaneiro de 2022 (incluído), nun rexistro administrativo ou a través de calquera dos procedementos do artigo 16 da Lei 39/2015, do 1 de outubro, do procedemento administrativo común das administracións públicas, na actualidade dispoñibles.
Non será preciso presentar ningunha documentación acreditativa de méritos que xa consten validados na aplicación informática. Non obstante, o comité ou subcomité poderá requirir, en calquera momento, a presentación de documentación complementaria acreditativa de calquera mérito, aínda que conste validado.
No caso de que os méritos non se poidan introducir en Fides/Expedient-e, por non ter habilitada aínda a posibilidade, as certificacións acreditativas dos ditos méritos deberanse achegar dirixidas ao Comité de Avaliación da área sanitaria en que se presten servizos, a través dun rexistro administrativo, nos termos establecidos no artigo 16.4 da Lei 39/2015, do 1 de outubro, do procedemento administrativo común das administracións públicas.
Sexto.
Resolución
A resolución sobre o recoñecemento do grao ditaraa a Dirección Xeral de Recursos Humanos tras a proposta realizada polo correspondente comité ou subcomité de avaliación.
A falta da debida acreditación dos requisitos básicos para o recoñecemento do grao solicitado e/ou a avaliación inicialmente negativa serán notificados polo comité ou subcomité á persoa solicitante coa finalidade de que, no prazo de quince días hábiles, poida presentar as alegacións que considere pertinentes e rexistrar debidamente calquera documentación complementaria. En función do que resulte dese trámite de alegacións, o dito órgano realizará a súa proposta sobre o recoñecemento do grao solicitado.
As resolucións estimatorias de recoñecemento de grao terán efectos desde o 31 de xaneiro de 2022 (incluído).
Contra esta resolución, que pon fin á vía administrativa, as persoas interesadas poderán interpoñer recurso contencioso-administrativo no prazo de dous meses, contados a partir do día seguinte ao da súa publicación no
Diario Oficial de Galicia
, nos termos da Lei 29/1998, do 13 de xullo. Potestativamente, e con carácter previo, poderán interpoñer recurso de reposición, ante esta dirección xeral, no prazo dun mes contado a partir da mesma data, de conformidade co que establece a Lei 39/2015, do 1 de outubro, do procedemento administrativo común das administracións públicas.
Santiago de Compostela, 16 de novembro de 2021
A Oficina Virtual do Profesional (Fides) constitúe o punto de encontro telemático entre o Servizo Galego de Saúde e os/as profesionais con que mantén unha vinculación, e configúrase como a plataforma de acceso ao expediente electrónico do/da profesional.
O acceso a Fides poderase realizar desde:
– A internet (profesionais do Servizo Galego de Saúde desde equipamentos informáticos situados fisicamente fóra da rede corporativa).
– A intranet do Servizo Galego de Saúde (só dispoñible para profesionais en activo do Servizo Galego de Saúde e entidades públicas adscritas á Consellería de Sanidade, e desde equipamentos informáticos situados fisicamente na rede corporativa).
1. Acceso desde a internet.
1.1. Acceso desde a internet con certificado dixital.
Os/as profesionais do Servizo Galego de Saúde poderán acceder desta forma a Fides a través do enderezo http://fides.sergas.es
É requisito indispensable dispoñer dun certificado dixital para acceder a través desta vía. Os certificados aceptados son os expedidos pola FNMT (Fábrica Nacional de Moeda e Timbre), Camerfirma e o DNI electrónico (DNIe).
Para obter o certificado dixital expedido pola FNMT será preciso solicitalo a través da internet (no enderezo www.cert.fnmt.es) ou ben en calquera oficina da Axencia Tributaria (Ministerio de Facenda).
Se o/a usuario/a xa dispón dunha tarxeta sanitaria do Servizo Galego de Saúde con chip electrónico, esta xa contén un certificado da FNMT, polo que non será necesario solicitar un novo. De feito, a solicitude dun novo certificado inhabilitará o que existe na tarxeta sanitaria.
Pola súa parte, o DNI electrónico (DNIe) poderase solicitar nas oficinas da Dirección Xeral da Policía.
Para a identificación do/da usuario/a mediante tarxeta sanitaria do Servizo Galego de Saúde con chip electrónico ou a través do DNI electrónico, será preciso, con carácter xeral, dispoñer dun lector de tarxetas. Non se requirirá lector de tarxetas unicamente no suposto de dispoñer dun certificado dixital da FNMT instalado no propio equipamento.
Os/as usuarios/as poderán solicitar información e obter asesoramento sobre a acreditación electrónica nos PAE (punto de acreditación electrónica) habilitados polo Servizo Galego de Saúde nos diversos centros sanitarios de atención hospitalaria e atención primaria do organismo.
Os servizos que, a través desta forma de acceso, terán dispoñibles os/as profesionais serán tanto o acceso á xestión do expediente electrónico e á solicitude electrónica do recoñecemento de grao –eventualmente, para os procesos de selección e provisión de prazas– que convoque este organismo, como ao resto de funcionalidades existentes na Oficina Virtual do Profesional (Fides).
A primeira vez que un/unha profesional acceda con certificado dixital a Fides, solicitaráselle que cubra un formulario de alta con datos básicos.
1.2. Acceso desde a internet sen certificado dixital.
O acceso a Fides desde a internet sen certificado dixital pódese efectuar a través do enderezo http://fides.sergas.es, mediante o sistema Chave365, que lles permite aos/ás cidadáns/cidadás maiores de idade identificarse tanto en Fides como na sede electrónica da Xunta de Galicia sen necesidade de usar certificados dixitais nin DNI electrónico.
Pódese atopar toda a información relativa ao sistema Chave365 neste enderezo: httpss://sede.xunta.gal/chave365
2. Acceso desde a intranet do Servizo Galego de Saúde.
Esta vía só estará dispoñible para profesionais en activo do Servizo Galego de Saúde e desde equipamentos informáticos situados fisicamente na rede corporativa do citado organismo.
Os/as profesionais cun vínculo activo terán, mediante este sistema, acceso á totalidade de servizos e funcionalidades de Fides, incluído o acceso á xestión do expediente electrónico e á solicitude electrónica do recoñecemento de grao.
O acceso a Fides realizarase mediante o código de usuario e contrasinal que os/as profesionais en activo xa teñen asignado e utilizan habitualmente para acceder ao resto de funcionalidades do sistema.
3. Manual de instrucións de acceso e funcionamento do expediente electrónico e validación da documentación.
Na páxina web do Servizo Galego de Saúde (www.sergas.es) figura á disposición dos/das profesionais un manual de instrucións sobre o acceso e o funcionamento do expediente electrónico, os diferentes estados en que pode atopar a información relativa aos seus méritos e normas de validación da documentación que hai que achegar.